Սպի

Սպի, պինդ շարակցական հյուսվածք, որն առաջանում է նախկին վերքի, խոցի, թարախակույտի տեղում։ Սպիի գոյացումը հյուսվածքի ամբողջականության խախտման պրոցեսի վերականգնման վերջնական փուլն է։ Կտրված վերքը ժամանակին վիրաբուժական մշակման ենթարկելիս առաջանում է փափուկ, երբեմն հազիվ նկատելի գծային սպի։ Մեծ վերքերի թարախակալման և երկրորդային ձգումով լավանալու դեպքում, երբ առաջանում է հատիկավորում՝ հետագա էպիթելացումով, սպիները լինում են մեծ, ստորադիր հյուսվածքների հետ կպումներով։ Մաշկի վրա բարձրադիր ավելցուկային սպիական հյուսվածքն անվանում են կելոիդ։ Պարանոցի, վերջույթների հոդերի շրջանում այրվածքները կամ ուշ ապաքինվող թարախային վերքերի տեղում գոյացած մեծ սպիները հոդերի անշարժացման պատճառ են դառնում և պահանջվում է պլաստիկ վիրահատություն։ Ստամոքսի կամ 12-մատնյա աղիքի խոցի լավացումից հետո սպիները հաճախ հանգեցնում են վերջիններիս ձևախախտման, ստամոքսից կերակրախյուսի տեղափոխման խանգարման ևն։ 

Կատեգորիա:Մաշկ
Կատեգորիա:Շարակցական հյուսվածք
Կատեգորիա:Ախտաբանական անատոմիա